Document ID: 32006D0606

KOMISIJAS LĒMUMS
(2006. gada 6. septembris)
par Kopienas finansiālo atbalstu klasiskā cūku mēra izskaušanai Slovākijā 2005. gadā
(izziņots ar dokumenta numuru K(2006) 3944)
(Autentisks ir tikai teksts slovāku valodā)
(2006/606/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 3. pantu,
tā kā:
(1)
Lai pēc iespējas ātrāk veicinātu slimības izskaušanu, Kopiena saskaņā ar Lēmuma 90/424/EEK 3. pantā paredzētajiem nosacījumiem var sniegt dalībvalstij atbalstu tās attaisnoto izdevumu finansēšanā.
(2)
Kopienas finansiālais atbalsts, kas ieguldīts ārkārtas pasākumos klasiskā cūku mēra apkarošanā, ir pakļauts noteikumiem Komisijas 2005. gada 28. februāra Regulā (EK) Nr. 349/2005 (2), ar ko paredz noteikumus Kopienas finansējuma piešķiršanai ārkārtas pasākumiem un cīņai pret noteiktām dzīvnieku slimībām atbilstīgi Padomes Lēmumam 90/424/EEK.
(3)
Slovākijas Republikā 2005. gadā konstatēja klasiskā cūku mēra uzliesmojumu. Šī slimība nopietni apdraud Kopienas mājlopus.
(4)
Slovākijas Republika 2005. gada 31. oktobrī iesniedza pieteikumu visu tās teritorijā radušos izdevumu atmaksai.
(5)
Slovākijas iestādes pilnībā izpildījušas tehniskās un administratīvās prasības attiecībā uz pasākumiem, kas paredzēti Padomes Lēmuma 90/424/EEK 3. pantā un Regulas (EK) Nr. 349/2005 6. pantā.
(6)
Kopienas finansiālo atbalstu izmaksā ar noteikumu, ka plānotie pasākumi ir faktiski veikti un attiecīgās iestādes noteiktajā termiņā sniedz visu nepieciešamo informāciju.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR NOLĒMUSI ŠĀDI.
1. pants
Kopienas finansiālā atbalsta piešķiršana Slovākijas Republikai
1. Slovākija var saņemt Kopienas finansiālo atbalstu par izdevumiem, kas radušies ārkārtas pasākumos klasiskā cūku mēra apkarošanā 2005. gadā.
2. Kopienas finansiālais atbalsts sedz 50 % no izdevumiem, par ko var saņemt Kopienas finansējumu. To izmaksā saskaņā ar Komisijas Regulā (EK) Nr. 349/2005 paredzētajiem nosacījumiem.
2. pants
Adresāts
Šis lēmums ir adresēts Slovākijas Republikai.
Briselē, 2006. gada 6. septembrī

Labels: 17
19
6
18
15